傷始平李少府正己
作者：褚亮
朝代：唐

paragraphs: 勞息本相循，悲歡理自均。
誰能免玄夜，惜爾正青春。
邁德惟家寶，生才諒國珍。
高文綴翡翠，茂學掩麒麟。
述作紛無已，言談妙入神。
斷腸雖累月，分手未盈旬。
輔嗣俄長往，顏生即短辰。
聲華滿昭代，形影委窮塵。
禪草迴中使，生芻引弔賓。
同遊祕府日，方駕直城闉。
並拜黃圖右，分曹清渭濱。
風期嵇呂好，存歿范張親。
虛座憐王述，遺篇慟景純。
精靈與毫翰，千祀壽何人。